Toshkentda 18 ta yo‘nalishli taksi va 6 ta avtobus harakati to‘xtatiladi

Toshkentda avtobus va yo‘nalishli taksilarning harakat yo‘li takrorlanmasligi uchun18 yo‘nalish yopilib, 14 tasi qisqartiriladi. Bu haqda Vazirlar Mahkamasining 2014-yil 4-iyuldagi 179-sonli Qaroriga asoslanib, Anhor.uz xabar berdi.

Qarorga binoan, 101, 53, 57, 129, 51, 53, 86, 96, 84, 154, 85, 180, 97, 89, 164, 184, 158 va 178-yo‘nalishli taksilar yopiladi. 43, 135, 80, 83, 186, 81, 170, 8, 9, 18, 19, 25, 87 va 173-yo‘nalishli taksilarning harakat yo‘li esa  qisqartiriladi. Shuningdek, 6, 3, 133, 143, 120 va 119-avtobuslar harakati to‘xtatiladi.
47 ta yo‘nalishning oxirgi nuqtasi Toshkent halqa avtomobil yo‘liga o‘tkazilishi rejalashtirilmoqda.
Qarorda qayd etilishicha, yaqin ikki yilda Isuzu markali yangi 80 ta avtobus qabul qilinib, 1994—1998-yillarda keltirilgan Mercedes markasidagi 78 avtobus foydalanishdan to‘xtatiladi.
Shu bilan birga, yo‘nalishli taksilarda yo‘lovchilarni tashish uchun maxsus avtokolonna tuziladi. Buning uchun 2014—2015-yillarda 336 ta mikroavtobus foydalanishga topshiriladi.